200 gramman suklaalevyn hinnasta 19 senttiä on makeisveroa. Jäätelölitran makeisvero on 48 senttiä. Yle Uutisgrafiikka

Terveyden ja hyvinvoinnin laitos THL ehdottaa uutta elintarvikkeiden sokeripitoisuuteen pohjautuvaa veroa. Ehdotus on vastaveto hallituksen talouspoliittisen ministerivaliokunnan syyskuun lopussa tekemälle päätökselle poistaa vero makeisilta ja jäätelöltä vuoden 2017 alusta.

– Terveyden kannalta paras malli voisi olla sellainen, että tiettyjen tuotteiden vero määrättäisiin sokerimäärän perusteella. Koko idea on se, että saataisiin tarpeetonta sokeria vähennettyä erityisesti lapsilta ja nuorilta, terveysosaston johtaja Erkki Vartiainen THL:stä korostaa.

Vartiaisen mukaan vero kohentaisi kansanterveyttä pitkän ajan kuluessa. Ongelma on nyt, että etenkin lapset ja nuoret lihovat. Aikuisilla ylipainoisuuden kasvu on pysähtynyt.

Komissio ärähti, ministerit tottelivat

Hallituksen veronpoistoilmoitus yllätti terveysviranomaiset sikäli, että tuoreehkossa hallitusohjelmassa luvataan korottaa makeisveroa ja laajentaa veropohjaa. Syy kannanmuutokseen piilee Brysselissä. EU:n komissio ilmoitti – tosin epävirallisesti – että vero ei kohtele samankaltaisia tuotteita tasapuolisesti. Ministerit päättivätkin poistaa ongelmaveron. Päätös merkitsi yli 100 miljoonan euron lovea verotuloihin vuodessa. Korvaavat tulovirrat ovat mietinnässä.

THL:n ehdotus on siis sokerivero. THL uskoo ehdotuksen menevän läpi EU:ssakin, kun sen tarve perustellaan terveyssyillä.

– Nykyisen veron muodollinen lakiperuste on se, että kerätään tuloja valtiolle. Me ehdotamme terveyspohjaista lakiperustetta. Esimerkiksi Unkarissa on vastaava vero ja sen perustelut ovat terveyspohjaiset, eikä komissio ole siihen puuttunut, Vartiainen painottaa.

Teollisuus vastustaa: vero ei pure kulutustottumuksiin

Elintarviketeollisuus ei näe tarvetta sokeriveroon. Se ei usko kuluttajien hevin muuttavan kulutustottumuksiaan sokeriveron takia.

– Verotuksen ohjausvaikutus olisi hyvin kyseenalainen, tuskin sitä olisi ollenkaan. Veron pitäisi olla hyvin korkea ennen kuin sillä olisi todellista vaikutusta ostopäätöksiin, sanoo johtaja Marleena Tanhuanpää Elintarviketeollisuusliitosta.

Kaiken päälle sokerivero olisi Tanhuanpään mukaan hyvin työläs kerättävä ja laskettava kaikille osapuolille.

– Sokeriveron hallinnollinen taakka niin valtiolle itselleen kuin yrityksille olisi niin raskas, että se olisi erittäin haitallista suomalaisen ruuantuotannon kilpailukyvylle, Tanhuanpää sanoo.

Tanhuanpää muistuttaa, että ruoka- ja juoma-ala tilittää jo nyt valmisteveroina ja arvonlisäveroina valtiolle 4,5 miljardia euroa vuodessa. Se on kahdeksan prosenttia Suomen valtion budjetista. Jos elintarvikkeita pitää verottaa, niin Tanhuanpäästä arvonlisävero on silloin tasapuolisin ja helpoin tapa järjestää se. Elintarvikkeissa se on 14 prosenttia. Hallituksen esitys veromuutoksista on määrä antaa ensi keväänä.